CELEX: 52016PC0072
Language: mt
Date: 2016-02-10
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat Konġunt tar-Riammissjoni dwar Deċiżjoni tal-Kumitat Konġunt tar-Riammissjoni dwar l-arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni fl-1 ta' Ġunju 2016

IL-KUMMISSJONI EWROPEA
            Brussell, 10.2.2016
            COM(2016) 72 final
            2016/0044(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat Konġunt tar-Riammissjoni dwar Deċiżjoni tal-Kumitat Konġunt tar-Riammissjoni dwar l-arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni fl-1 ta' Ġunju 2016
            
               
         
         
            
               MEMORANDUM TA' SPJEGAZZJONI
            
            
               Il-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni, (minn hawn 'il quddiem: il-"Ftehim") ġie konkluż permezz tad-Deċiżjoni tal-Kunsill 2014/252/UE
                  1
                u daħal fis-seħħ fl-1 ta' Ottubru 2014. F'konformità mal-Artikolu 24(3) tal-Ftehim, id-dispożizzjonijiet relatati mar-riammissjoni ta' ċittadini ta' pajjiżi terzi u persuni apolidi, kif stabbilit mill-Artikoli 4 u 6 tal-Ftehim se jibdew japplikaw tliet snin wara d-dħul fis-seħħ tal-Ftehim, jiġifieri mill-1 ta' Ottubru 2017. 
            
            
               Fid-29 ta' Novembru 2015, wara s-Summit bejn l-UE u t-Turkija
                  2
               , l-Unjoni u t-Turkija esprimew qbil politiku "li l-ftehim ta' riammissjoni UE-Turkija se jsir applikabbli b'mod sħiħ minn Ġunju 2016, sabiex il-Kummissjoni tkun tista' tippreżenta t-tielet rapport ta' progress tagħha fil-ħarifa tal-2016 bil-għan li jitlesta l-proċess ta' liberalizzazzjoni tal-viża, jiġifieri t-tneħħija ta' rekwiżiti ta' viża għaċ-ċittadini Torok fiż-żona ta' Schengen minn Ottubru 2016 ladarba r-rekwiżiti tal-pjan direzzjonali jkunu ssodisfati".
            
            
               Il-Ftehim jistabbilixxi Kumitat Konġunt tar-Riammissjoni li, inter alia, jimmonitorja u jiffaċilita l-applikazzjoni tal-ftehim u jiddeċiedi dwar l-arranġamenti ta' implimentazzjoni meħtieġa. Wara stqarrija politika fid-29 ta' Novembru 2015, fit-tieni laqgħa tal-Kumitat Konġunt tar-Riammissjoni li saret fid-19 ta' Jannar 2016, l-UE u t-Turkija ddiskutew il-possibbiltà li l-Kumitat Konġunt tar-Riammissjoni jieħu Deċiżjoni skont l-Artikolu 19(1)(b) tal-Ftehim dwar l-arranġamenti ta' implimentazzjoni meħtieġa sabiex l-applikabbiltà tal-obbligi skont l-Artikoli 4 u 6 tal-Ftehim tiġi antiċipata mill-1 ta' Ġunju 2016.  Abbozz ta' Deċiżjoni tal-Kumitat Konġunt tar-Riammissjoni f'dan is-sens huwa anness ma' din il-proposta.
            
            
            
               2016/0044 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat Konġunt tar-Riammissjoni dwar Deċiżjoni tal-Kumitat Konġunt tar-Riammissjoni dwar l-arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni fl-1 ta' Ġunju 2016
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 79(3), flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)
                     Il-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni (minn hawn' il quddiem "il-Ftehim") ġie konkluż permezz tad-Deċiżjoni tal-Kunsill 2014/252/UE
                  3
                u daħal fis-seħħ fl-1 ta' Ottubru 2014. Skont l-Artikolu 24(3) tal-Ftehim, id-dispożizzjonijiet tal-Artikoli 4 u 6 tal-Ftehim dwar ir-riammissjoni ta' ċittadini ta' pajjiżi terzi u persuni mingħajr Stat għandhom ikunu applikabbli mill-1 ta' Ottubru 2017. 
            
            
               (2)
                     L-UE u t-Turkija esprimew il-qbil politiku tagħhom fis-Summit li sar fid-29 ta' Novembru 2015, li l-ftehim ta' riammissjoni għandu jkun applikabbli b'mod sħiħ mill-1 ta' Ġunju 2016. 
            
            
               (3) L-Artikolu 19(1)(b) tal-Ftehim jipprevedi li l-Kumitat Konġunt tar-Riammissjoni jista' jiddeċiedi dwar arranġamenti ta' implimentazzjoni meħtieġa għall-applikazzjoni uniformi tal-Ftehim. Għaldaqstant ikun xieraq li jiġu stabbiliti b'Deċiżjoni tal-Kumitat Konġunt tar-Riammissjoni l-arranġamenti ta' implimentazzjoni meħtieġa sabiex l-applikabbiltà tal-obbligi skont l-Artikoli 4 u 6 tal-Ftehim tiġi antiċipata mill-1 ta' Ġunju 2016.
            
            
               [(4) Skont l-Artikolu 3 tal-Protokoll Nru 21 dwar il-pożizzjoni tar-Renju Unit u tal-Irlanda fir-rigward tal-ispazju ta' libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, ir-Renju Unit innotifika x-xewqa tiegħu li jieħu sehem fl-adozzjoni u fl-applikazzjoni ta' din id-Deċiżjoni.]
            
            
               [(5) Skont l-Artikoli 1 u 2 tal-Protokoll (Nru 21) dwar il-pożizzjoni tar-Renju Unit u tal-Irlanda fir-rigward tal-Ispazju ta' Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 tal-imsemmi Protokoll, l-Irlanda mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.]
            
            
               (6) Skont l-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tiħux sehem fl-adozzjoni ta' din id-Deċiżjoni u mhijiex marbuta biha jew suġġetta għall-applikazzjoni tagħha.
            
         
         
            
               (7) Fid-dawl ta' dan ta' hawn fuq, huwa meħtieġ li tiġi stabbilita l-pożizzjoni li għandha tittieħed f'isem l-Unjoni fil-Kumitat Konġunt tar-Riammissjoni dwar Deċiżjoni tal-Kumitat Konġunt tar-Riammissjoni dwar l-arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim mill-1 ta' Ġunju 2016,   
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed f'isem l-Unjoni fil-Kumitat Konġunt tar-Riammissjoni bejn l-UE u t-Turkija fir-rigward ta' Deċiżjoni tal-Kumitat Konġunt tar-Riammissjoni dwar arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim mill-1 ta' Ġunju 2016, għandha tkun ibbażata fuq l-abbozz ta' Deċiżjoni tal-Kumitat Konġunt tar-Riammissjoni, anness ma' din id-Deċiżjoni.
            
            
               Emendi minuri għal dan l-abbozz ta' Deċiżjoni jistgħu jiġu aċċettati mingħajr deċiżjoni ulterjuri tal-Kunsill.
            
            
                 
            
            
               Artikolu 2
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
               
            
         
         
            
                  
                     (1)
                  ĠU L134/1 – 7.05.2014.
               
               
                  
                     (2)
                  Dikjarazzjoni tas-Segretarjat Ġenerali tal-Kunsill 870/15 tad-29/11/2015.
               
               
                  
                     (3)
                  ĠU L...
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 10.2.2016
            COM(2016) 72 final
            ANNESS
            tal-
            Proposta għal DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat Konġunt tar-Riammissjoni dwar Deċiżjoni tal-Kumitat Konġunt tar-Riammissjoni dwar l-arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni fl-1 ta' Ġunju 2016
            
               
         
         
            
            
               ABBOZZ
            
            
               ID-DEĊIŻJONI NRU 2/2016 TAL-KUMITAT KONĠUNT TAR-RIAMMISSJONI STABBILIT BIL-FTEHIM BEJN L-UNJONI EWROPEA  U R-REPUBBLIKA TAT-TURKIJA DWAR IR-RIAMMISSJONI TAL-PERSUNI LI JIRRISJEDU MIGĦAJR AWTORIZZAZZJONI
            
            
               Dwar l-arranġamenti ta' implimentazzjoni għall-applikazzjoni tal-Artikoli 4 u 6 tal-Ftehim mill-1 ta' Ġunju 2016 
            
            
            
               IL-KUMITAT,
            
            
               Wara li kkunsidra l-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni, u b'mod partikolari l-Artikolu 19(1) (b) tiegħu,
            
            
            
               Billi:
            
            
               (1) Il-Ftehim bejn l-Unjoni Ewropea u r-Repubblika tat-Turkija dwar ir-riammissjoni ta' persuni li jirrisjedu mingħajr awtorizzazzjoni (minn hawn 'il quddiem imsejjaħ "il-Ftehim") daħal fis-seħħ fl-1 ta' Ottubru 2014, 
            
            
            
               (2) L-Artikolu 24(3) tal-Ftehim jistipula li l-obbligi marbuta mar-riammissjoni ta' ċittadini ta' pajjiżi terzi u persuni apolidi kif inhuma previsti fl-Artikoli 4 u 6 ta' dan il-Ftehim għandhom jibdew japplikaw biss tliet snin wara d-dħul fis-seħħ tal-Ftehim,
            
            
            
               (3) Filwaqt li jikkunsidra l-ftehim politiku li ntlaħaq miż-żewġ partijiet fis-Summit bejn l-UE u t-Turkija li sar fid-29 ta' Novembru sabiex il-Ftehim jibda japplika b'mod sħiħ minn Ġunju 2016,
            
            
            
               IDDEĊIEDA LI JADOTTA L-ARRANĠAMENT TA' IMPLIMENTAZZJONI LI ĠEJ:
            
            
            
               Artikolu 1
            
            
         
         
            
               L-obbligi ppreżentati fl-Artikoli 4 u 6 ta' dan il-Ftehim, li jirreferu għar-riammissjoni ta' ċittadini ta' pajjiżi terzi u persuni apolidi, se jkunu applikabbli mill-1 ta' Ġunju 2016. 
            
            
            
               Artikolu 2
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
            
            
            
               ………………………………...
                     …………………………………..
            
            
               (għall-Unjoni Ewropea)
                     
                     
                     
                     
                     (għar-Repubblika tat-Turkija)